SKRIFTLIG FORESPØRGSEL E-4142/00

af Lousewies van der Laan (ELDR) til Kommissionen

(16. januar 2001)

Om: Beskyttelse af homoseksuelle i ansøgerlandet Rumænien

Er Kommissionen rede til så hurtigt som muligt at tage kontakt med den nyvalgte rumænske præsident Iliescu om det forhold, at strafferettens artikel 200 (diskriminering af homoseksuelle) stadig er i kraft?

Vil Kommissionen over for den rumænske præsident tilkendegive, at det er en forudsætning, at strafferettens artikel 200 annulleres, inden Rumænien kan tiltræde Europæiske Union?

Hvilke projekter finansierer EU i ansøgerlandene med sigte på at imødegå fordomme mod og diskriminering af homoseksuelle?

Svar afgivet på Kommissionens vegne af Günter Verheugen

(12. marts 2001)

I henhold til artikel 200 i den rumænske straffelov kan visse homoseksuelle aktiviteter straffes med fængsel i mellem 1 og 7 år. Kommissionen har taget emnet op over for de rumænske myndigheder ved flere lejligheder og har gjort det klart, at den anser disse bestemmelser for at være en overtrædelse af menneskerettighederne. Bl.a. som følge heraf har den rumænske regering i forbindelse med en større reform af retssystemet fremlagt et forslag om ændring af straffeloven, der medfører, at homoseksualitet ikke længere vil være en kriminel handling. Ændringsforslaget blev vedtaget af det rumænske underhus sidste år, men er endnu ikke vedtaget i senatet. Den hidtidige lov er derfor stadig gældende. Den nye regering, der blev dannet efter de nyligt overståede valg, har ikke udtalt sig om, hvordan den vil forholde sig til den påtænkte lovændring.

EU tillægger diskriminationsforebyggelse stor betydning.

Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv(1), indeholder et generelt forbud mod såvel direkte som indirekte diskrimination bl.a. på grundlag af seksuel orientering. Rådets afgørelse af 27. november 2000 om Fællesskabets handlingsprogram for bekæmpelse af forskelsbehandling (2001-2006) (2000/750/EF)(3) indeholder en strategi for praktisk bekæmpelse af alle former for diskrimination, herunder diskrimination på grund af seksuel orientering. I henhold til Europaaftalerne, tillægsprotokollerne til disse samt beslutningerne i de respektive associeringsråd er dette program åbent for ansøgerlandene.

Disse foranstaltninger vil ved at garantere et minimum af juridiske rettigheder i høj grad medvirke til forebyggelse af diskrimination på grund af seksuel orientering i samspil med praktiske foranstaltninger til fremme af håndhævelsen af disse samme rettigheder.

Endvidere er princippet om ikke-forskelsbehandling udtrykkeligt nævnt i artikel 21 i EU's charter om grundlæggende rettigheder, der blev bekendtgjort den 7. december 2000(2), og hvori der står, at enhver forskelsbehandling på grund af seksuel orientering [bl.a.] eller ethvert andet forhold er forbudt. Disse principper er ikke blot EU's grundlæggende principper, det forventes også, at de nye medlemsstater tager dem til sig ved tiltrædelsen.

Endvidere nævnes udtrykkeligt blandt kriterierne for optagelse i EU, som der blev udarbejdet en liste over på Det Europæiske Råd i København i 1993, behovet for stabile institutioner, der kan garantere demokratiet, retsstaten, menneskerettighederne og respekten for og beskyttelsen af mindretallene. Kommissionen går helhjertet ind for at sikre, at disse optagelsesbetingelser overholdes og vil tage sager om overtrædelser af menneskerettighederne op dels i de rapporter, der regelmæssigt udarbejdes om ansøgerlandenes fremskridt i bestræbelserne på optagelse i EU, dels i de bilaterale relationer.

Hvad finansiel støtte angår indeholder retningslinjerne for Phare-gennemførelsesbestemmelserne mulighed for finansiel og faglig bistand til ngo'er, der arbejder for at undgå udstødelse af individer eller grupper, der marginaliseres socialt, økonomisk eller politisk på grund af seksuel orientering. Hidtil er der imidlertid ikke blevet afsat nogen midler til projekter inden for dette specifikke område.

(1) EFT L 303 af 2.12.2000.

(2) EFT C 364 af 18.12.2000.

(3) EFT L 303 af 2.12.2000.